‘ઓફિસે પહોંચવામાં મોડું થઈ જશે. હજી મારી ટાઈ ક્યાંય મળતી નથી…. અરે ! આ મેં પહેરેલાં કપડાં પણ અઠવાડિયા સુધી ધોયેલાં નથી…… દિવ્યા રોજ કપડાંને ઇસ્ત્રી કરી આપતી. ઓફિસ જવાના સમયે ટાઈ લઈને હાજર હોય. મને તેના હાથોથી ટાઈ પહેરાવતી… હું તેને પોતાની આગોશમાં લઈ લેતો…’, આયુષથી એક નિસાસો નંખાઈ ગયો. ફરી પાછી ઓફિસમાં બોસ અખિલેશ દોશીની એ જ લમણાઝીંક દોહરાવાશે – ‘આજે ઓફિસમાં કેમ મોડો પડ્યો ? રોજને રોજ, કંઈકને કંઈક બહાના કરી ઓફિસે મોડો આવે છે. આયુષ, આઈ વીલ ટેક એક્શન ફોર બ્લડી નોનસેન્સ…’, હજુ ગઈકાલે જ બોસ જોડે થયેલી માથાકૂટ આયુષને મનમાં યાદ આવતાં તે ધ્રૂજી ઉઠ્યો.